Leif Mikkelsen (NY), 2007-09-11:
I Danmark arbejder halvdelen af befolkningen; af 5,4 millioner indbyggere arbejder ca. 2,7 millioner.
Den anden halvdel af befolkningen er enten børn, ældre, ledige eller uden for arbejdsmarkedet.
Der er knap 150.000 under uddannelse og på vej til at få et arbejdsliv.
Godt 1 million er børn, knap 700.000 er alderspensionister, men over 800.000 er ledige eller uden for arbejdsmarkedet, på efterløn, førtidspension osv.
Sådan er situationen i dag.
I fremtiden bliver der flere ældre, og så vil det være under halvdelen, der arbejder, hvis vi ikke får flere hænder til at tage fra.
Der er brug for flere hænder, både i den offentlige sektor, hvor der mange steder er mangel på arbejdskraft, og i den private sektor, der giver de skatteindtægter, som finansierer velfærden.
Det er håndværkeren, fabriksejeren, kommunen, sygehuset osv., der mangler hænder.
Derfor er den helt store udfordring i de kommende år at gøre det mere attraktivt at arbejde, både rent økonomisk og med hensyn til indholdet og tilrettelæggelsen af arbejdet.
De offentligt ansatte skal have større indflydelse på eget arbejde, vi skal have flere nydanskere i job, og skatten på arbejde skal sættes ned.
Når mere end fire ud af ti blandt de fuldt beskæftigede betaler 63 pct. i skat af den sidst tjente krone, presser det både den offentlige sektor og de private virksomheder.
Medarbejderne får meget lidt ud af at lægge flere timer i arbejdet, blive et ekstra år på arbejdsmarkedet eller give den en ekstra skalle, der måske sikrer forfremmelsen.
Skatten skal ikke fungere som stopklods for folks virkelyst - tværtimod.
Skattesystemet skal være med til at sikre, at vi har hænder nok til at tage fra.
Ellers underminerer vi velfærden på lang sigt.
Derfor mener Ny Alliance, at der er behov for et ambitiøst og realistisk mål på skatteområdet.
Målsætningen for Ny Alliances skattepolitik er, at skattesatsen sænkes til omkring 40 pct. for alle.
En lav indkomstskat på omkring 40 pct. vil betyde, at flere vil yde en ekstra indsats, at flere får lyst til at blive længere på arbejdsmarkedet, at flere får lyst til arbejde i Danmark, at flere virksomheder får lyst til at etablere sig i Danmark, at sort arbejde mindskes, at skattetænkningen reduceres, og at skattesystemet bliver enkelt, konkurrencedygtigt og overskueligt.
Hvad var det så, vi fik med den her skattepakke?
Ny Alliance var faktisk meget indstillet på at hjælpe til, og det eneste krav, vi havde, var rent faktisk det, at der skulle være sikkerhed for, at den her aftale ikke betød, at de tre partier var bundet frem til 2015 i en skatteaftale, der betød, at der ikke kunne laves skattereformer i den periode.
At det ikke kunne imødekommes, siger jo en del om, hvad det var, der var hensigten, og derfor er det jo nok sådan slørudlægning, der foregår, når man forsøger at sige, at der ikke er noget, der binder frem til 2015.
Vi har altså nu fået et forslag, som ikke gør noget ved det egentlige, det af væsentlig betydning, nemlig hænder på arbejdsmarkedet.
Alle beregninger viser, at hvis man gjorde noget alvorligt ved skattepolitikken, ville det give et helt andet realistisk sigte.
I 2015-planen opererer man i øvrigt med nogle forudsætninger om antallet af hænder, der er helt anderledes end det, det her skatteforslag hjælper til, så det er for svagt og for lidt og for uambitiøst.
Det er et meget, meget lille skridt, der her tages.
Alligevel vil jeg godt herfra sige, at Ny Alliance agter at stemme for forslaget, og det gør vi, fordi Ny Alliance vil være at finde dér, hvor der - jeg vil sige det på den måde - næsten bare lugter af skattelettelser på arbejde, fordi vi mener, at det under alle omstændigheder er et skridt i den rigtige retning, hvis vi skal løse nogen af de problemer, jeg har forsøgt at påpege her.
Derfor er vi med.
Så ved vi godt, at forslaget sikkert kommer til at tælle med i statistikken over brede forlig, og at vi sikkert vil høre Dansk Folkeparti fremhæve, at der kun er 6 pct. af de forslag, der bliver vedtaget her i Folketinget, der bliver vedtaget med et snævert flertal, og at resten er resultatet af brede forlig.
Jeg beklager selvfølgelig, at det kommer til at tælle med i statistikken over brede forlig, for det er den mest klokkeklare blokpolitik, der har fundet sted.
Men alligevel skal der ikke herske tvivl om, at Ny Alliance er klar, når vi overhovedet kan lette skatten på arbejde, så det her lillebitte skridt tager vi altså også med på vejen til, at alle her i Tinget på et tidspunkt bliver meget klogere, meget mere ambitiøse og meget mere villige til at gøre det egentlige ved skattepolitikken.